Paco Salom anima tota la població de Carcaixent a participar en la III Volta a Peu Contra el Càncer
02 de octubre de 2015

Carcaixent

Aquest matí s’ha presentat al Saló de Plens de l’Ajuntament de Carcaixent la III Volta a Peu en benefici de l’Associació de la Lluita contra el Càncer, que tindrà lloc el proper 17 d’octubre, en el marc de la commemoració del dia mundial contra el càncer de pit el 19 d’octubre. L'acte de presentació d'aquesta tercera edició ha comptat amb la participació de representants de les principals entitats implicades en l'organització de l'activitat esportiva. Així, hi han estat presents l’alcalde de Carcaixent, Paco Salom, i la regidora de Benestar Social, Teresa Oliver, la presidenta de l'AEEC de Carcaixent, Conxin Lorente, el cap del Servei d'Oncologia de l'Hospital de la Ribera, José Miguel Cuevas, i el president del Club d'Atletisme de Carcaixent, Jorge Perpiñà.

Paco Salom ha animat tota la ciutat de Carcaixent a participar en la cursa per la importància que tenen aquestes iniciatives a l’hora de donar visibilitat a una malaltia “molt present en el nostre entorn” i que cal combatre amb la càrrega d’optimisme que dóna l’esport. Per la seua part, la presidenta de l'AECC Carcaixent s’ha mostrat molt satisfeta per poder convocar una nova edició d’aquesta cursa a Carcaixent i ha agraït la implicació de l’Ajuntament i del Club d’Atletisme per col·laborar en l’organització de l’activitat de la qual espera que siguen partícips tots els carcaixentins i carcaixentines.  Teresa Oliver, regidora de Benestar Social, ha incidit que és fonamental dur estil de vida saludable amb la pràctica freqüent d’esport per poder previndre el càncer però, especialment, sotmetre’s a revisions periòdiques, ja que el diagnòstic precoç és la clau per a poder combatre aquesta malaltia.

En la mateixa línia ha apuntat la intervenció del cap de Servei d’Oncologia de l’Hospital de la Ribera, el doctor José Miguel Cuevas, qui s’ha mostrat molt optimista en matèria d’avanços científics relacionats amb aquesta malaltia. “L’índex de superació del càncer de pit està al voltant del 80% i, si tot va al ritme actual, d’ací vint anys, afortunadament, no seran necessàries iniciatives com aquesta”. No obstant, sí que ha animat tota la població de Carcaixent a participar en la cursa ja que “cal donar una visió positiva de la malaltia per ajudar en el procés de curació”. Igual que la regidora de Benestar Social, que ha insistit que cal sotmetre’s a les proves periòdiques que posa a l’abast la Conselleria de Sanitat, “sense tindre-li por al possible diagnòstic”.

La III Volta a Peu tindrà lloc el proper 17 d’octubre amb un recorregut de 4 quilòmetres per l\`àrea urbana de Carcaixent. Els dorsals ja es poden adquirir a canvi d’un donatiu de 3€ a l’Associació d’Ames de Casa Tyrius, al departament de comunicació de l’Hospital de la Ribera i en la major part de farmàcies locals i altres comerços col·laboradors. També es podran fer inscripcions el mateix dia de la volta una hora abans al Passeig, lloc d’inici i final de l’activitat.